Návrh NARIADENIE RADY, ktorým sa pozastavujú autonómne clá Spoločného colného sadzobníka v prípade určitých poľnohospodárskych a priemyselných výrobkov a ktorým sa zrušuje nariadenie (ES) č. 1344/2011 /* COM/2013/0776 final - 2013/0384 (NLE) */





DÔVODOVÁ SPRÁVA 1. KONTEXT NÁVRHU Komisia navrhuje nové základné nariadenie o pozastavení autonómnych ciel. Táto potreba vznikla v dôsledku toho, že nariadenie Rady (EÚ) č. 1344/2011 z 19. decembra 2011 bolo štyrikrát zmenené a prestalo sa vzťahovať na rybárske výrobky. V záujme transparentnosti sa teda navrhuje uvedené nariadenie zrušiť a nahradiť ho týmto návrhom. Výrobky uvedené v tomto nariadení sa v Únii buď nevyrábajú, alebo je ich výroba nepostačujúca, a preto povolenie pre podniky získavať počas určitého obdobia dodávky pri nižších nákladoch by umožnilo stimulovať hospodársku činnosť v Únii, zlepšiť konkurencieschopnosť daných podnikov a predovšetkým by to daným podnikom umožnilo zachovať existujúce pracovné miesta alebo vytvoriť nové, zmodernizovať svoje štruktúry, atď. V tejto súvislosti treba zdôrazniť, že na tovar dovážaný na základe režimu pozastavenia ciel sa vzťahuje voľný pohyb na celom území Únie, a preto ak sa pozastavenie cla schváli, môže ho využívať každý hospodársky subjekt v ktoromkoľvek členskom štáte. Keďže pozastavenia autonómnych ciel predstavujú výnimku zo všeobecného pravidla, ktorým je spoločný colný sadzobník, musia sa rovnako ako všetky ostatné výnimky sledovať a systematicky a pravidelne preskúmavať (aspoň raz za päť rokov). Nemala by sa tým vylúčiť možnosť, aby sa určité opatrenia skončili skôr, ak zachovanie pozastavenia autonómnych ciel spoločného colného sadzobníka prestane byť v záujme Únie alebo ak to odôvodňuje technický vývoj výrobkov a hospodárske tendencie trhu, či zmenené okolnosti. Ak Komisia na základe uvedeného preskúmania usúdi, že pozastavenie týkajúce sa určitého výrobku sa má zmeniť alebo ukončiť, predloží Rade návrh, aby sa zoznam uvedený v prílohe I zodpovedajúcim spôsobom zmenil. Príloha I k priloženému návrhu obsahuje výrobky, v prípade ktorých boli príslušné clá už pozastavené na základe nariadenia Rady (ES) č. 1344/2011 naposledy zmeneného nariadením (ES) č. 626/2013, ako aj viacero poľnohospodárskych a priemyselných výrobkov, ktoré boli preskúmané po tejto poslednej zmene. Takisto sa považovalo za potrebné stanoviť, aby sa v prípade dovozu určitých výrobkov zapisovala do vyhlásenia na prepustenie do voľného obehu nielen hmotnosť v kilogramoch alebo tonách, ale aj príslušné doplnkové jednotky. Príloha II priloženého návrhu preto obsahuje zoznam kódov výrobkov so zodpovedajúcimi doplnkovými jednotkami. Komisia v spolupráci so skupinou pre otázky colného hospodárstva (ETQG) preskúmala všetky nové žiadosti o dočasné pozastavenie autonómnych ciel Spoločného colného sadzobníka, ktoré jej predložili členské štáty. Tieto nové žiadosti o pozastavenie sa preskúmali so zreteľom na kritériá uvedené v oznámení Komisie o pozastavení uplatňovania autonómnych ciel a autonómnych colných kvótach (Ú. v. EÚ C 363, 13.12.2011, s. 6). Návrh je v súlade s politikami v oblasti obchodu, podnikania, rozvoja a vonkajších vzťahov. Tento návrh sa najmä nerealizuje na úkor krajín, ktoré s EÚ uzavreli preferenčnú obchodnú dohodu (napr. krajiny v rámci systému všeobecných preferencií, krajiny režimu AKT, kandidátske a potenciálne kandidátske krajiny). 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Uskutočnili sa konzultácie so skupinou ETQG, v ktorej sú zastúpené príslušné orgány všetkých členských štátov. Všetky uvedené pozastavenia sú v súlade s dohodami alebo kompromismi, ku ktorým skupina dospela v diskusiách. Neboli uvedené žiadne potenciálne závažné riziká s nezvratnými následkami. Tomuto návrhu predchádzal proces konzultácií medzi útvarmi a po prijatí Radou sa uverejní v Úradnom vestníku Európskej únie. 3. PRÁVNE PRVKY NÁVRHU Právnym základom tohto návrhu nariadenia je článok 31 Zmluvy o fungovaní Európskej únie. Návrh patrí do výlučnej právomoci Únie. Návrh rešpektuje zásadu proporcionality, keďže tento súbor opatrení je v súlade so zásadami ustanovenými na zjednodušenie postupov pre hospodárske subjekty pôsobiace v oblasti zahraničného obchodu a v súlade s oznámením Komisie o pozastavení uplatňovania autonómnych ciel a kvótach (Ú. v. EÚ C 363, 13. 12. 2011, s. 6). Podľa článku 31 Zmluvy o fungovaní Európskej únie schvaľuje pozastavenie uplatňovania autonómnych ciel a kvót kvalifikovanou väčšinou Rada na základe návrhu Komisie a z tohto dôvodu je vhodným nástrojom nariadenie. 4. VPLYV NA ROZPOČET Nevybrané clá dosahujú celkovú výšku približne 86 miliónov EUR ročne. Vplyv na tradičné vlastné zdroje rozpočtu predstavuje -64,5 milióna EUR ročne (75 % x 86 miliónov EUR ročne). 2013/0384 (NLE) Návrh NARIADENIE RADY, ktorým sa pozastavujú autonómne clá Spoločného colného sadzobníka v prípade určitých poľnohospodárskych a priemyselných výrobkov a ktorým sa zrušuje nariadenie (ES) č. 1344/2011 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 31, so zreteľom na návrh Európskej komisie, keďže: (1) Výroba poľnohospodárskych a priemyselných výrobkov uvedených v prílohe I je v súčasnosti v Únii nedostatočná alebo vôbec neexistuje, a preto nie je možné uspokojiť potreby priemyselných odvetví Únie, ktoré tieto výrobky využívajú. (2) Čiastočné alebo úplné pozastavenie uplatňovania autonómnych ciel Spoločného colného sadzobníka na tieto výrobky je preto v záujme Únie. (3) Nariadenie Rady (EÚ) č. 1344/2011[1] bolo už mnohokrát zmenené. Okrem toho sa zmenou prostredníctvom nariadenia Rady (EÚ) č. 120/2012[2] z jeho rozsahu pôsobnosti vyňali rybárske výrobky. V záujme transparentnosti by sa preto nariadenie malo nahradiť v celom rozsahu. (4) Nariadeniami, ktorými sa pozastavilo uplatňovanie autonómnych ciel Spoločného colného sadzobníka na niektoré priemyselné a poľnohospodárske výrobky, sa z veľkej časti obnovili predchádzajúce opatrenia. Z toho dôvodu je v záujme racionalizácie uplatňovania príslušných opatrení vhodné neobmedziť obdobie platnosti tohto nariadenia, pretože rozsah jeho pôsobnosti možno upraviť a výrobky možno do prílohy k tomuto nariadeniu zaradiť alebo z nej vyňať prostredníctvom nariadenia Rady. (5) Pozastavenia uvedené v prílohe I k tomuto nariadeniu by sa vzhľadom na ich dočasnú povahu mali systematicky preskúmavať, a to najneskôr do piatich rokov od ich zavedenia alebo obnovy. Okrem toho by sa malo zaručiť, že určité pozastavenia bude možné kedykoľvek ukončiť na základe návrhu Komisie vychádzajúceho z preskúmania vykonaného na podnet Komisie alebo na žiadosť jedného alebo viacerých členských štátov, ak zachovanie týchto pozastavení už viac nie je v záujme Únie, alebo z dôvodu technického vývoja výrobkov, zmenených okolností či hospodárskych trendov na trhu. (6) Štatistické údaje týkajúce sa určitých výrobkov uvedených v zozname v prílohe I k tomuto nariadeniu sú často uvádzané v kusoch, metroch štvorcových (m2) alebo iných ako hmotnostných jednotkách. Avšak v kombinovanej nomenklatúre stanovenej v prílohe I k nariadeniu Rady (EHS) č. 2658/87[3] nie sú žiadne takéto doplnkové jednotky uvádzané. Preto je tiež potrebné stanoviť, aby sa v prípade dovozu príslušných výrobkov zapisovali do vyhlásenia na prepustenie do voľného obehu nielen hmotnosť v kg alebo tonách, ale aj príslušné doplnkové jednotky. (7) Keďže je potrebné, aby pozastavenia stanovené v tomto nariadení nadobudli účinnosť 1. januára 2014, toto nariadenie by sa malo uplatňovať od uvedeného dátumu a malo by nadobudnúť účinnosť okamžite po uverejnení v Úradnom vestníku Európskej únie. (8) V súlade so zásadou proporcionality je na dosiahnutie základných cieľov tohto nariadenia, čiže na zvýšenie konkurencieschopnosti priemyselného odvetvia Únie, čím sa umožní udržať alebo vytvoriť pracovné miesta v odvetví a modernizovať jeho štruktúru, potrebné a vhodné stanoviť pravidlá pre pozastavenie ciel Spoločného colného sadzobníka v prípade výrobkov uvedených v prílohe I. V súlade s článkom 5 ods. 4 Zmluvy o Európskej únii toto nariadenie neprekračuje rámec toho, čo je nevyhnutné na dosiahnutie sledovaných cieľov, PRIJALA TOTO NARIADENIE: Článok 1 Autonómne clá Spoločného colného sadzobníka na poľnohospodárske a priemyselné výrobky uvedené v prílohe I sa pozastavujú. Článok 2 1. Komisia môže kedykoľvek preskúmať pozastavenia týkajúce sa výrobkov uvedených v prílohe v týchto prípadoch: a) z vlastného podnetu, b) na žiadosť členských štátov. 2. Komisia vykoná preskúmanie pozastavenia v roku, ktorý je stanovený v prílohe I. Článok 3 V prípade predloženia vyhlásenia na prepustenie do voľného obehu týkajúceho sa výrobkov označených číselnými znakmi KN alebo kódmi TARIC uvedenými v prílohe II sa do príslušného políčka tohto vyhlásenia zapisuje doplnková jednotka stanovená v danej prílohe. Článok 4 Nariadenie (EÚ) č. 1344/2011 sa zrušuje. Článok 5 Toto nariadenie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda LEGISLATÍVNY FINANČNÝ VÝKAZ PRE NÁVRHY, KTORÉ MAJÚ ROZPOČTOVÝ VPLYV LEN NA STRANU PRÍJMOV 1. NÁZOV NÁVRHU: Návrh nariadenia Rady, ktorým sa pozastavujú autonómne clá Spoločného colného sadzobníka v prípade určitých poľnohospodárskych a priemyselných výrobkov. 2. ROZPOČTOVÉ RIADKY: Kapitola a článok: kapitola 12, článok 120 Suma zahrnutá do rozpočtu na rok 2014: 18.086.400.000 EUR (NR 2014) 3. FINANČNÝ VPLYV: ¨Návrh nemá finančný vplyv X Návrh nemá finančný vplyv na výdavky, ale má finančný vplyv na príjmy, a to s týmto účinkom: Rozpočtový riadok || Príjmy[4] || || [Rok: 2014 – 2018] Článok 120 || Vplyv na vlastné zdroje || || - 64 500 000 EUR (ročne) 4. OPATRENIA PROTI PODVODOM V súlade s článkami 291 až 300 nariadenia Komisie (EHS) č. 2454/93, ktorým sa ustanovuje vykonávanie Colného kódexu Spoločenstva, sa budú vykonávať kontroly konečného použitia niektorých výrobkov, na ktoré sa vzťahuje toto nariadenie Rady. 5. ĎALŠIE POZNÁMKY Týmto nariadením sa nahrádza súčasné nariadenie Rady (ES) č. 1344/2011. Príloha k súčasnému nariadeniu obsahuje 1792 položiek výrobkov a z toho vyplývajúca suma nevybraných ciel sa odhaduje celkovo na 1 040 miliónov EUR za rok 2013 (na základe aktuálnych údajov za prvý polrok 2013). Tento údaj bol získaný na základe údajov Eurostatu v databáze Comext týkajúcich sa celkovej hodnoty dovozu výrobkov, ktorých sa týkalo pozastavenie autonómnych ciel v roku 2013, vynásobenej zodpovedajúcou sadzbou valorického (ad valorem) cla Spoločného colného sadzobníka pre konkrétne colné položky. Z uvedenej celkovej sumy sú už vyňaté nevybrané clá na výrobky, na ktoré sa už po nadobudnutí účinnosti tohto nariadenia a zrušení nariadenia (ES) č. 1344/2011 nebude pozastavenie vzťahovať. Popri uvedených položkách výrobkov, na ktoré sa pozastavenie vzťahuje, obsahuje tento návrh 130 nových položiek výrobkov, ktoré majú byť predmetom pozastavenia. Nevybrané clo zodpovedajúce týmto pozastaveniam, vypočítané na základe prognóz žiadajúceho členského štátu, dosahuje výšku 48 miliónov EUR ročne. Na základe dostupných štatistík za minulé roky sa však zdá, že túto sumu je potrebné zvýšiť uplatnením priemerového faktora odhadovaného na 1,8, aby sa zohľadnil dovoz do iných členských štátov, ktoré využívajú rovnaké pozastavenia. Z toho vyplýva nevybrané clo vo výške asi 86 miliónov EUR ročne. Nevybrané clá, ktoré zodpovedajú pozastaveniam uvedeným v prílohe k tomuto návrhu, vypočítané na základe očakávaného dovozu v rokoch 2014 až 2018 do žiadajúceho členského štátu, tak spolu predstavujú 1 126 milióna EUR ročne. Odhadované náklady na toto opatrenie Dosah na stratu príjmov z tradičných vlastných zdrojov v dôsledku tohto nariadenia možno odhadnúť (po odpočítaní nákladov na výber) na 86 x 75 % = 64,5 mil. EUR ročne v období 1. 1. 2014 - 31. 12. 2018. Strata príjmov z tradičných vlastných zdrojov by sa mala nahradiť príspevkami členských štátov založenými na HND. [1] Nariadenie Rady (EÚ) č. 1344/2011 z 19. decembra 2011 o pozastavení autonómnych ciel Spoločného colného sadzobníka v prípade určitých poľnohospodárskych, rybárskych a priemyselných výrobkov (Ú. v. EÚ L 349, 31.12.2011, s.1). [2] Nariadenie Rady (EÚ) č. 1220/2012 z 3. decembra 2012 o obchodných opatreniach na zaručenie zásobovania spracovateľov Únie určitými produktmi rybného hospodárstva v rokoch 2013 až 2015, ktorým sa menia a dopĺňajú nariadenia (ES) č. 104/2000 a (EÚ) č. 1344/2011 (Ú.v. EÚ L 349, 19.12.2012, s.4). [3] Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1). [4] Pokiaľ ide o tradičné vlastné zdroje (poľnohospodárske poplatky, odvody z produkcie cukru, clá), uvedené sumy musia predstavovať čisté sumy, t. j. hrubé sumy po odpočítaní 25 % nákladov na výber.